Luka Garza

**Luka Garza** jest bosanskohercegovačko-američki košarkaš. Igra na poziciji centra. Član je Minnesota Timberwolvesa i reprezentacije Bosne i Hercegovine.

## Rane godine 
Odrastao je u Restonu, u Virginiji, predgrađu Washingtona. Naučio je igrati košarku od svog oca Franka, koji je igrao za Idaho Vandalse. Gledao je videotrake koje je njegov otac prikupio o bivšim igračima iz NBA lige kao što je Kareem Abdul-Jabbar i pokušao rekreirati njihove poteze. Njegova majka Šejla, koja je iz Bosne i Hercegovine, igrala je profesionalnu košarku u Evropi.

Bio je visok 201&nbsp;cm u prvom razredu srednje škole Maret u Washingtonu, ali nije mogao zakucati sve dok nije pošao u drugi razred. U završnom razredu prosječno je postizao 24,6 poena, 11,7 skokova i 2,5 blokada po utakmici. Vodio je Maret do utakmice za naslov prvaka pod okriljem Državnog sportskog saveza Distrikta Columbije (DCSAA) i dobio Gatoradeovu nagradu za igrača godine. Iz škole je otišao kao njen najbolji strijelac svih vremena, sa 1993 poena.

Bio je regrut sa četiri zvjezdice i odabrao je igrati univerzitetsku košarku za Iowu, a imao je još ponude od Georgetowna, Georgije i Notre Damea, između ostalih.

## Karijera 
### Univerzitetska 
mini|upright|Garza (desno) u decembru 2019.
#### Prva godina (2017–2018) 
U debiju protiv Chicago Statea postigao je 16 poena. Prvi dabl-dabl od 11 poena i 13 skokova zabilježio je u sljedećoj utakmici, u pobjedi nad Alabama Stateom, i proglašen je brucošem sedmice Big Tena. U prosjeku je postizao 12,1 poen, uz 6,4 skoka po utakmici.

#### Druga godina (2018–2019) 
Neposredno pred sezonu podvrgnut je operaciji uklanjanja ciste na slezeni teške 4,1&nbsp;kg. Također je imao problema s uganućem gležnja u januaru 2019.

#### Treća godina (2019–2020) 
U porazu od Michigana 103:91 6. decembra postigao je 44 poena, po čemu je treći u historiji Iowe. Zatim je u pobjedi 72:52 protiv Minnesote zabilježio 21 poen i deset skokova te je proglašen nacionalnim igračem sedmice. U pobjedi 84-68 protiv Iowa Statea 12. decembra izbijen mu je zub nakon što ga je nenamjerno laktom udario saigrač Joe Wieskamp. Vratio se u utakmicu ​​i završio s 21 poenom i 11 skokova. U porazu 89:86 od Penn Statea 4. januara imao je 34 poena i 12 skokova. Uvršten je na spisak za praćenje za Woodenovu nagradu te Naismithov i Trofej "Oscar Robertson". U porazu 89:77 od Indiane 13. februara zabilježio je 38 poena, osam skokova i četiri blokade. Na kraju regularne sezone proglašen je igračem godine u Konferenciji Big Ten, a zatim ga je i magazin *The Sporting News* proglasio univerzitetskim igračem godine. U prosjeku je postizao 23,9 poena i 9,8 skokova po utakmici, zaradivši izbor u prvu NCAA Sveameričku ekipu. Nakon sezone prijavio se za NBA draft 2020, ali je 2. augusta objavio da se povlači s drafta i vraća u Iowu.

#### Četvrta godina (2020–2021) 
U pobjedi 103:76 protiv Southern Jaguarsa 27. novembra postavio je rekord Carver–Hawkeye Arene sa 41 poenom, od čega 36 u prvom poluvremenu, uz šut 14 od 15, devet skokova i tri blokade. Pridružio se Johnu Johnsonu kao jedini igrač u historiji programa koji je zabilježio dvije utakmice sa 40 poena. U sljedećoj utakmici, 3. decembra, postigao je 30 poena u prvom poluvremenu, uz konačni učinak od 35 poena i deset skokova, u pobjedi 99:58 nad Western Illinoisom. Osam dana kasnije postigao je 34 poena i šest trica u pobjedi 105:77 nad Iowa Stateom. Ubacio je svoj 2000. poen u pobjedi nad Michigan Stateom 2. februara 2021. da bi 21. februara zabilježio 23 poena i 11 skokova u pobjedi 74:68 protiv Penn Statea, nadmašivši Roya Marblea i postavši najbolji strijelac Iowa Hawkeyesa svih vremena. Nakon pobjede nad Wisconsin Badgersima sportski direktor Gary Barta najavio je da će Garzin dres s brojem 55 biti povučen iz upotrebe.

Na kraju sezone *The Sporting News* ponovo ga je proglasio igračem godine, čime je postao prvi dvostruki uzastopni dobitnik te nagrade nakon Michaela Jordana 1983. i 1984. Imao je prosjek od 24,1 poena i 8,7 skokova i postao prvi igrač u historiji Iowa Hawkeyesa koji je dvaput proglašen igračem godine u Konferenciji Big Ten i članom najbolje NCAA sveameričke ekipe.

### Profesionalna 
#### Detroit Pistons (2021–2022) 
Na NBA draftu 2021. izabrali su ga Detroit Pistonsi kao 52. pik. Nakon izvanrednog nastupa u Ljetnoj ligi potpisao je dvosmjerni ugovor s Pistonsima i njihovom podružnicom u Razvojnoj ligi, Motor City Cruiseom. Ekipa je 24. septembra objavila da je njegov ugovor preinačen iz dvosmjernog u standardni.

U NBA ligi debitovao je 23. oktobra, zabilježivši tri poena, dva skoka, dvije ukradene lopte i jednu asistenciju za šest minuta igre u porazu 97:82 od Chicago Bullsa. Mjesec dana kasnije prvi je put bio starter, postigavši ​​sedam poena uz šut tri od pet iz igre i jedan od jedan za tricu, uz tri skoka i dvije asistencije, u porazu 100:92 od Miami Heata. Dana 26. decembra postavio je rekord karijere od 20 poena uz šut iz igre sedam od 14 i dva od pet za tricu, dodavši šest skokova i dvije asistencije, prije nego što je napustio igru zbog šest prekršaja u visokom porazu od San Antonio Spursa 144:109. Prvog dana 2022. zabilježio je svoj prvi dabl-dabl učinak u karijeri izjednačivši rekord karijere s 20 poena i uhvativši rekordnih 14 lopti za također rekordnih 40 minuta igre u pobjedi 117:116 protiv Spursa. On i saigrači Hamidou Diallo i Saddiq Bey postali su prvi trio koji je zabilježio 20 poena i 14 skokova u istoj NBA utakmici u više od 40 godina. Pistonsi su 29. juna odbili timsku opciju za Garzu, učinivši ga slobodnim igračem.

U julu 2022. pridružio se Portland Trail Blazersima za Ljetnu ligu.

#### Minnesota Timberwolves (2022–2025) 
Krajem augusta 2022. potpisao je ugovor s Minnesota Timberwolvesima, koji su 15. oktobra taj ugovor preinačili u dvosmjerni. Imenovan je kapitenom "Ekipe Luka" za inauguralnu utakmicu "Next Up Game" Razvojne lige za sezonu 2022/23. Proglašen je najkorisnijim igračem utakmice nakon što je vodio svoju momčad do pobjede 178:162 nad "Ekipom Scoot", zabilježivši 23 poena i osam skokova.

Početkom jula 2023. potpisao je još jedan dvosmjerni ugovor s Timberwolvesima.

Ugovor mu je 4. aprila 2024. preinačen u standardni, što mu je omogućilo da igra za Timberwolvese u doigravanju. To se dogodilo dan nakon utakmice protiv Toronto Raptorsa u kojoj je postigao 16 poena u devet minuta, što je bio njegov rekord u sezoni.

U julu 2024. ponovo je potpisao ugovor s Timberwolvesima.

#### Boston Celtics (2025–) 
Početkom jula 2025. potpisao je dvogodišnji ugovor s Boston Celticsima vrijedan 5,5 miliona $.

## Reprezentacija 
U septembru 2020. izrazio je interes da predstavlja Bosnu i Hercegovinu. U decembru 2021. rekao je novinaru da je završio proces dobijanja dvojnog državljanstva. Debitovao je u augustu 2023. u utakmici kvalifikacija za Olimpijske igre protiv Portugala, završivši utakmicu s 15 poena i 12 skokova.

Bio je u kombinaciji da bude pozvan za Evropsko prvenstvo 2025, ali mu FIBA nije skinula status naturalizovanog igrača (po pravilima, može nastupati samo jedan takav), pa se selektor odlučio za plejmejkera Johna Robersona zbog izostanka glavnog organizatora igre Xaviera Castañede, koji je na pripreme za Eurobasket došao nedovoljno oporavljen od teže povrede.

## Statistike 
### NBA 
#### Regularna sezona 
|-
| style="text-align:left;"| 2021/22.
| style="text-align:left;"| Detroit
| **32** || **5** || **12.2** || .449 || .327 || .623 || **3.1** || **.6** || **.3** || **.2** || 5.8
|-
| style="text-align:left;"| 2022/23.
| style="text-align:left;" rowspan=3| Minnesota
| 28 || 0 || 8.7 || **.543** || **.359** || **.788** || 2.3 || **.6** || .1 || .1 || **6.5**
|- 
| style="text-align:left;"| 2023/24.
| 25 || 0 || 4.9 || .480 || .281 || .720 || 1.2 || .2 || .2 || .0 || 4.0
|- 
| style="text-align:left;"| 2024/25.
| 39 || 0 || 5.6 || .495 || .278 || .686 || 1.4 || .3 || .2 || .1 || 3.5
|- class="sortbottom"
| style="text-align:center;" colspan="2"| Karijera
| 124 || 5 || 7.8 || .490 || .314 || .699 || 2.0 || .4 || .2 || .1 || 4.9

#### Doigravanje 
|-
| style="text-align:left;"|2024.
| style="text-align:left;" rowspan=2|Minnesota
| 7 || 0 || 3.7 || .833 || .667 || .875 || .9 || .1 || .0 || .0 || 4.1
|-
| style="text-align:left;"|2025.
| 5 || 0 || 3.6 || **1.000** || **1.000** ||  || .6 || .0 || .0 || .0 || 2.6
|- class="sortbottom"
| style="text-align:center;" colspan="2"|Karijera
| 12 || 0 || 3.7 || .889 || .750 || .875 || .8 || .1 || .0 || .0 || 3.5

### Univerzitet 
|-
| style="text-align:left;"| 2017/18.
| style="text-align:left;" rowspan=4|Iowa
| **33** || 26 || 21.7 || **.557** || .348 || .681 || 6.4 || 1.1 || .3 || 1.0 || 12.1
|-
| style="text-align:left;"| 2018/19.
| 32 || 30 || 23.7 || .531 || .292 || **.804** || 4.5 || .9 || .3 || .5 || 13.1
|-
| style="text-align:left;"| 2019/20.
| 31 || **31** || **32.0** || .542 || .358 || .651 || **9.8** || 1.2 || **.8** || **1.8** || 23.9
|-
| style="text-align:left;"| 2020/21.
| 31 || **31** || 31.5 || .553 || **.440** || .709 || 8.7 || **1.7** || .7 || 1.6 || **24.1**
|- class="sortbottom"
| style="text-align:center;" colspan="2"| Karijera
| 127 || 118 || 27.1 || .546 || .367 || .701 || 7.3 || 1.2 || .5 || 1.2 || 18.2

## Lični život 
Otac mu je špansko-američkog porijekla, a majka iz Bosne i Hercegovine i oboje imaju košarkaško iskustvo: otac Frank igrao je za univerzitetsku ekipu Idaha, a majka Šejla Muftić igrala je profesionalno u Evropi. Djed po ocu James Halm igrao je univerzitetsku košarku na Havajima. Njegov tetak Teoman Alibegović, suprug majčine sestre Lejle Muftić, dugo je bio najbolji strijelac reprezentacije Slovenije svih vremena. Njegovi rođaci Amar, Mirza i Denis Alibegović također su profesionalni košarkaši. Njegov djed po majci Refik Muftić bio je uspješan nogometni golman, a cijelu karijeru igrao je za Sarajevo.

Od 2022. u vezi je s advokaticom Victorijom Vidi.

## Reference 
## Vanjski linkovi 
* Garzina NBA-statistika 
* Profil na *Basketball Referenceu* 
* Biografija na sajtu Iowa Hawkeyesa 

Kategorija:Rođeni 1998.
Kategorija:Živi ljudi
Kategorija:Biografije, Washington
Kategorija:Bosanskohercegovački košarkaši
Kategorija:Američki košarkaši
Kategorija:Košarkaši Iowa Hawkeyesa
Kategorija:Košarkaši Detroit Pistonsa
Kategorija:Košarkaši Motor City Cruisea
Kategorija:Košarkaši Minnesota Timberwolvesa
Kategorija:Košarkaši Iowa Wolvesa
Kategorija:Košarkaši Boston Celticsa
Kategorija:Centri (košarka)
Kategorija:Amerikanci porijeklom iz Bosne i Hercegovine
Kategorija:Naturalizovani državljani Bosne i Hercegovine